จารุจินต์ นภีตะภัฏ

ดร.จารุจินต์ นภีตะภัฏ (22 มกราคม พ.ศ. 2493 - 12 กันยายน พ.ศ. 2551) อดีตผู้อำนวยการพิพิธภัณฑ์ธรรมชาติวิทยา องค์การพิพิธภัณฑ์วิทยาศาสตร์แห่งชาติ หรือ อพวช.

ประวัติ 
ดร.จารุจินต์ นภีตะภัฏ เกิดเมื่อ 22 มกราคม พ.ศ. 2493 ที่ริมคลองบางซื่อ สุขาภิบาลอนุสาวรีย์ จังหวัดพระนคร จบการศึกษาจากโรงเรียนวชิราวุธวิทยาลัย จบปริญญาโทด้านกีฏวิทยา จากมหาวิทยาลัยเกษตรศาสตร์ 

ดร.จารุจินต์ มีนิสัยชอบศึกษาสิ่งมีชีวิตต่าง ๆ มาตั้งแต่เด็ก ขณะศึกษาอยู่ปริญญาโทได้มาช่วยงานกับนายแพทย์บุญส่ง เลขะกุล เมื่อจบออกมาแล้วได้เข้าทำงานในสถาบันวิจัยวิทยาศาสตร์และเทคโนโลยีแห่งประเทศไทย

มีผลงานด้านการอนุกรมวิธานสิ่งมีชีวิตต่าง ๆ ทั้ง พืช แมลง นก ปลา สัตว์เลื้อยคลาน สัตว์ครึ่งบกครึ่งน้ำ พร้อมทั้งงานวิจัยและเขียนหนังสือรวบรวมรายชื่อสิ่งมีชีวิตต่าง ๆ ในประเทศไทย รวมทั้งค้นพบสิ่งมีชีวิตใหม่ ๆ จำนวนหนึ่ง และได้รับเกียรติตั้งตามชื่อของท่าน

ตำแหน่งสุดท้ายเป็นผู้อำนวยการพิพิธภัณฑ์ธรรมชาติวิทยา องค์การพิพิธภัณฑ์วิทยาศาสตร์แห่งชาติ  ของกระทรวงวิทยาศาสตร์และเทคโนโลยี งานสุดท้ายที่ตั้งใจจะทำแต่ไม่สำเร็จเพราะเสียชีวิตเสียก่อน คือการออกหนังสือรวบรวมรายชื่อนกทั้งหมดที่พบในประเทศไทย ชื่อ Birds of Thailand

ชีวิตส่วนตัว สมรสกับ นางจิราภา นภีตะภัฏ มีบุตรชายและบุตรสาวอย่าวละคน
 
ดร.จารุจินต์ นภีตะภัฏ เสียชีวิตอย่างกะทันหันเมื่อวันที่ 12 กันยายน พ.ศ. 2551 ด้วยการผ่าตัดถุงใต้ตาที่คลินิกศัลยกรรมแห่งหนึ่งที่ถนนเพชรบุรีตัดใหม่ โดยหมอได้ฉีดยาชาและยานอนหลับให้ แต่แล้วจู่ ๆ ชีพจรของดร.จารุจินต์ก็หยุดเต้นลงทันทีและเสียชีวิตลงบนเตียงผ่าตัด

พันธุ์สัตว์ที่ได้รับการตั้งชื่อเพื่อเป็นเกียรติแก่จารุจินต์ นภีตะภัฏ 
 แมงมุมจารุจินต์, Liphistius jarujini Ono, 1988 — แมงมุมขนาดเล็ก พบทางภาคใต้ของไทย
 ตุ๊กแกป่าจารุจินต์, Cyrtodactylus jarujini (Ulber, 1992) — พบในถ้ำเขาหินทราย ในจังหวัดหนองคาย
 ปูป่าจารุจินต์, Beccumon jarujini (Ng & Naiyanetr, 1993) —  พบทางภาคเหนือของไทย
 หอยทากจิ๋วปากแตร นภีตะภัฏ, Paraboysidia nabhitabhatai Panha & Burch, 2001
 แมลงช้างนภีตะภัฏ, Coniocompsa nabhitabhatai Sziraki, 2002 — ค้นพบที่สถานีวิจัยสิ่งแวดล้อมสะแกราช จังหวัดนครราชสีมา
 แมลงวันจารุจินต์, Platyroptilon jarujin Papp in Papp, Merz & M. Földvári, 2006 — ค้นพบที่สวนพฤกษศาสตรเขาช่อง จังหวัดตรัง
 ปาดป่าจารุจินต์, Rhacophorus jarujini Matsui & Panha, 2006 —  พบทางภาคตะวันออกเฉียงเหนือของไทย
 ไรนภีตะภัฏ, Trichogalumna nabhitabhatai Mahunka, 2008 — ค้นพบที่สถานีวิจัยสิ่งแวดล้อมสะแกราช จังหวัดนครราชสีมา
 กบห้วยขาปุ่มใต้, กบห้วยขาปุ่มจารุจินต์, Limnonectes jarujini Matsui, Panha, Khonsue & Kuraishi, 2010 — พบได้ทางภาคใต้ของไทย

อ้างอิง 
 จารุจินต์ นภีตะภัฏ เอนไซโคลพีเดียหนึ่งเดียว ธรรมชาติวิทยาเมืองไทย
 ปิดฉากนัก"ธรรมชาติวิทยา" สิ้น"ดร.จารุจินต์ นภีตะภัฏ" ปรมาจารย์สัตว์ปีก-สัตว์น้ำ

แหล่งข้อมูลอื่น

นักวิทยาสัตว์เลื้อยคลานและสัตว์สะเทินน้ำสะเทินบกชาวไทย
นักพฤกษศาสตร์
บุคคลจากคณะเกษตร มหาวิทยาลัยเกษตรศาสตร์
บุคคลจากกรุงเทพมหานคร‎‎

นักปักษีวิทยาชาวไทย